MS «Royal Viking Sky»

**[[Skipstyper#Norske forkortelser|MS]] «Royal Viking Sky»** (IMO: 7218395) var et norsk-registrert havgående luksuriøst cruiseskip eid av norske Sea Cruises (Det Nordenfjeldske Dampskibsselskab) og som gikk i luksuriøs cruisefart verden over for det eksklusive norskeide cruiserederiet Royal Viking Line (RVL) fra 1973 til 1991.

Skipet ble bygget i 1973 av Wärtsilä Helsingin Telakka i Helsingfors i Finland som verftets byggnummer 396, og ble levert for Royal Viking Line som satte skipet inn i cruisefart med luksuriøse seilinger til destinasjoner som dekket nær hele verden. Skipet var RVLs andre skip i Royal Viking Star-klassen som var bestående av tre næridentiske søsterskip. De andre var «Royal Viking Star» og «Royal Viking Sea» – henholdsvis bygget i 1972 og 1973.

I løpet av skipets cruisekarriere har hun seilt under flere navn for flere cruiserederier. Skipet seilte lenge med navnet **«Boudicca»** for Fred. Olsen Cruise Lines (FOCL) i årene 2005 til 2020.

17. mai 2021 ble skipet grunnsatt for opphugging og resirkulering i Aliağa i Tyrkia.

## Historie

### Bakgrunn
Mot slutten av 1960-årene satset de tre norske rederiene Det Bergenske Dampskibsselskab (BDS) i Bergen, Det Nordenfjeldske Dampskibsselskab (NFDS) i Trondheim og A. F. Klaveness & Co i Oslo å gå sammen inn i cruisevirksomhet.

I 1970 etablerte de cruiserederiet Royal Viking Line (RVL) som var et samarbeidsprosjekt mellom de tre norske rederiene og den amerikanske forretningsmannen Warren Titus, som kom fram med idéen. Målet med det nye cruiserederiet var å tilby luksuriøse cruiseseilinger til destinasjoner over hele verden, som et annet alternativ til karibisk cruise. Til dette formålet ble det kontrahert tre spesialbygde luksuriøse konvensjonelle cruiseskip fra Wärtsilä Helsingin Telakka i Helsingfors i Finland.

### Konstruksjon
I 1971 kontraherte Det Nordenfjeldske Dampskibsselskab, en av partnerne i konsortiumselskapet Royal Viking Line AS i Oslo, sitt skip ved det finske verftet Wärtsilä Helsingin Telakka i Helsingfors, om bygging av et konvensjonelt luksuriøst cruiseskip som ville benyttes til cruisetrafikk med seilinger til destinasjoner som dekket nær hele verden. Skipet var det andre av tre næridentiske søsterskip som ble kontrahert ved Wärtsilä-verftet i Helsingfors, de andre var «Royal Viking Star» og «Royal Viking Sea», som ble kontrahert av sine respektive partnere i Royal Viking Line – BDS og A. F. Klaveness & Co.

1. desember 1971 ble skipet kjølstrukket ved Wärtsilä-verftet i Helsingfors og ble verftets byggenummer 396. Skipet ble sjøsatt 31. mai 1972 med stabelavløpning og døpt «Royal Viking Sky». 5. juni 1973 ble hun overlevert til sine eiere Sea Cruises (Det Nordenfjeldske Dampskibsselskab) og Royal Viking Line.

## Skipet

### Dekk og fasiliteter
MS «Royal Viking Sky» ble sammen med søsterskipene «Royal Viking Star» og «Royal Viking Sea» ansett for å være tidenes mest luksuriøse cruiseskip da de ble levert til Royal Viking Line i 1972 og 1973. De spesialbygde cruiseskipene var de første skipene i verden som hadde en to-etasjes teater/kinosal. En annen ny begivenhet var den høytflyvende restauranten med store panoramavinduer og en innglasset observasjonssalong over broen. I tillegg hadde skipene et uforholdsmessig stort antall av suiter om bord.

### Tekniske spesifikasjoner

#### Størrelse og dimensjoner
MS «Royal Viking Sky» hadde ved overlevering en brutto(register)tonnasje på 21 891 BRT, en netto(register)tonnasje på 10 584 NRT, og en lasteevne på 3 595 TDW. Etter at skipet ble forlenget i 1982 fikk hun en ny brutto(register)tonnasje på 28 078 BRT, en ny netto(register)tonnasje på 16 242 NRT og en ny lasteevne på 5 956 TDW.

Skipet målte største lengde (L<small>OA</small>) på 177,75 meter og en lengde mellom perpendikulærene (L<small>PP</small>) på 142,70 meter. Etter forlengingen i 1982 fikk hun en ny LOA på 206,96 meter og en ny LPP på 169,73 meter. Skipets største bredde målte 25,23 meter, mens skipets bredde i riss 25,19 meter. Dypgående stakk skipet 7,201 meter mens skipets dybde i riss (målt fra underkant av hoveddekksplaten til overkant av kjølplaten) målte 16,21 meter. Etter forlengingen i 1983 fikk skipet en ny dypgang på 7,547 meter.

#### Kapasiteter
MS «Royal Viking Sky» hadde ved levering en passasjerkapasitet på 582 passasjerer. Etter forlengingen i 1982 ble passasjerkapasiteten økt til 812 passasjerer. Skipets bunkerskapasitet var på 1 849 tonn.

#### Maskin og fremdrift
Ved levering besto hovedmaskineriet om bord på «Royal Viking Sky» av fire Wärtsilä-Sulzer 9ZH 40/48 dieselmotorer, hver med ytelse på 3 310 kW som tilsvarte en samlet ytelse på 13 240 kW. I 2005 ble hovedmaskineriet byttet ut med fire MAN 7L32/40CD dieselmotorer, hver med ytelse på 2 856 kW som tilsvarte en samlet ytelse på 11 424 kW ved 750 rpm. Maksimalt hadde hovedmotorene en ytelse på 4 500 kW hver, som tilsvarte en samlet ytelse på 18 000 kW.

Hjelpemaskineriet besto seks dieselgeneratorer, hver med ytelse på 840 kW. I tillegg hadde skipet også én nød-dieselgenerator av typen Deutz BF 8M 716 med ytelse på 220 kW. Denne ble byttet ut med en Scania D19 M nød-dieselgenerator. Skipet hadde fire ekshaust kjeler av typen Aalborg AV-6N og to Wärtsilä Steambloc-600M SQM20 hjelpekjeler. Arbeidstrykket på alle kjelene om bord var 7,9 bar.

Fremdriften besto av to halvspaderor, to KaMeWa skrupropeller og to sidepropeller forut. Ved levering hadde skipet en toppfart på 18,5 knop (34 km/t). Etter byttingen av hovedmotorene i 2005 fikk skipet en ny toppfart på 21,5 knop (40 km/t).

#### Klassifikasjon
MS «Royal Viking Sky» var klasset i det norske klassifikasjonsselskapet Det Norske Veritas (DNV) og var bygget etter DNV' klasse +1A1 – E0 – passenger ship.

## Galleri

Fil:Royal Viking Sky IMO 7218395 P Hamburg 08-1973 (2).jpg|lenke=|«Royal Viking Sky» i Hamburg, 1973.
Fil:Kreuzfahrtschiff ROYAL VIKING SKY (norweg.) (Kiel 39.814) (restored) (cropped).jpg|lenke=|«Royal Viking Sky» i Kiel, 1990.
Fil:MV Boudicca in Trondheim.jpg|lenke=|«Boudicca» i Trondheim, 2010.
Fil:7218395 Boudicca i Eidfjord.jpg|lenke=|«Boudicca» i Eidfjord, 2019.


## Referanser


## Eksterne lenker
* 
*